Raised by Another

Raised by Another () ir ASV televīzijas seriāla "Pazudušie" pirmās sezonas desmitā sērija. Sērijas režisore ir Marita Grabiaka un scenāriste — Linna Lita. Pirmo reizi sērija pārraidīta 2004. gada 1. decembrī kanālā ABC

Sērija stāsta par Klēru, kura pēc satraucošiem murgiem sāk ticēt, ka viņas bērnam draud briesmas. Tas mudina Hugo sastādīt izdzīvojušo sarakstu, kas noved pie satriecoša atklājuma. Paralēli sērija stāsta par Klēras pagātni — viņas negaidīto grūtniecību.

 Sižets 

 Uz salas 
Klēra pamostas naktī un saprot, ka viņa vairs nav stāvoklī. Piecēlusies viņa nedaudz paiet uz priekšu un ierauga Loku ar vienu baltu un vienu melnu aci. Loks apsūdz viņu par bērna nodošanu. Klēra dodas tālāk džungļos un ierauga gultiņu. Virs tās griežas rotaļlietu karuselis ar Oceanic Airlines lidmašīnu modeļiem. Pati gultiņa ir pilna ar asinīm. Klēra pamostas šausmās, un Čārlijs viņu mierina.

No rīta Džeks apskata Klēru, jautājot viņu par grūtniecību un mierina, sakot, ka ar bērnu viss ir kārtībā. Nākamajā naktī Klēra atkal piedzīvo biedējošu sapni — kāds aizsedz viņai muti ar roku un mēģina izgriezt bērnu no viņas. Viņa pamostas, kliedzot un pamodinot pārējos. Čārlijs un Hugo dodas izlūkot apkārtni, kamēr Ītans pēc Džeka lūguma atnes Klērai ūdeni. Džeks jautā viņu par notikušo, un Klēra atbild, ka kāds vēlas nolaupīt viņas bērnu. Vēlāk Hugo norāda Džekam, ka izdzīvojušie gandrīz neko nezina viens par otru, tāpēc viņš nolēmis no rīta veikt aptauju. Savukārt Čārlijs paliek apsargāt Klēru.

No rīta Džeks paskaidro Keitai un Čārlijam, ka netic Klēras bažām, uzskatot, ka viņas bailes ir saistītas ar tuvojošajām dzemdībām. Šajā laikā Hugo sāk veikt izdzīvojušo aptauju, iztaujājot arī Loku, Ītanu, Šenonu un Būnu. Džeks mēģina nomierināt Klēru, sakot, ka viņai nevajadzētu uztraukties, jo draudi, viņaprāt, nav reāli. Klēra sadusmojas, paņem somu un pamet alu, vēlāk Čārlijs viņu panāk. Hugo nolemj palūgt Sojeram pasažieru sarakstu, kuru viņš bija paņēmis no kabīnes. Pārsteidzoši, Sojers neko neprasa pretī un vienkārši atdod sarakstu. Šajā brīdī Klēra sajūt, ka sākas kontrakcijas. Čārlijs, pamanot Ītanu, kurš nes malku uz nometni, lūdz izsaukt Džeku. Ītans dodas pēc palīdzības. Pēc dažām minūtēm kontrakcijas pāriet un Klēra kopā ar Čārliju sāk smieties.

Saīds atgriežas alā, satriekts un izmisīgi murmina, ka ir atradis francūzieti, un vēlāk ar šausmām piebilst, ka viņi nav vieni uz salas. Šajā laikā alā ieskrien Hugo, kurš nobijies paziņo Džekam, ka pēc visu izdzīvojušo aptaujas un viņu vārdu pārbaudes pasažieru sarakstā viņš sapratis — viens no izdzīvojušiem nemaz nav bijis lidmašīnā.

Tajā pašā brīdī Čārlijs un Klēra staigā pa džungļiem, kad pēkšņi viņi satiek Ītanu. Čārlijs viņam jautā, kāpēc viņš neatveda Džeku, taču Ītans neatbild. Viņš tikai stāv un cieši raugās uz viņiem. Klēras sejā parādās bailes.

 Klēras atmiņas 
Klēra veic grūtniecības testu un uzzina, ka ir stāvoklī. Viņa krīt panikā, bet viņas draugs Tomass mierina, sakot, ka mīl viņu un bērnu, un viss būs kārtībā. Vēlāk Klēra un viņas draudzene dodas pie vietējā ekstrasensa Ričarda Malkina, lai uzzinātu par mazuļa nākotni. Ričards sāk lasīt Klēras plaukstu, taču pēkšņi atsakās turpināt, atdod viņai naudu par seansu.

Pēc kāda laika Tomass maina savu attieksmi — viņš saka, ka ar viņa algu viņi nevarēs dzīvot, un vaino Klēru par situāciju, pārmetot, ka viņa nav lietojusi avārijas kontracepcijas tabletes. Pēc šīs sarunas viņš pamet Klēru. Viņa atkal dodas pie Ričarda, kurš, pēc īsas vilcināšanās, piekrīt vēl vienam seansam. Viņš saka Klērai, ka viņai pašai jāaudzina bērnu, nevis jāatdod to adopcijai. Klēra atsakās un aizbēg no ekstrasensa mājas.

Pēc vairākiem mēnešiem, ignorējot Ričarda atkārtotos zvanus, Klēra dodas apciemot ģimeni, kas solījusies adoptēt viņas bērnu. Tomēr, kad pienāk laiks parakstīt adopcijas līgumu, abas jurista Slavita pildspalvas pēkšņi pārstāj darboties. Klēra to uztver kā zīmi un pamet biroju.

Klēra atkal ierodas pie Malkina, kurš saka, ka Losandželosā ir laba ģimene, kas vēlas paņemt viņas bērnu. Pēc tam viņš iedod Klērai biļeti uz Oceanic Airlines reisu 815. Klēra nevēlas lidot jau rīt, taču Malkins uzstāj, ka viņai obligāti jālido tieši rīt.

 Lomās 

 Galvenie varoņi 

 Metjū Fokss — Džeks Šepards
 Evandželīna Lilī — Keita Ostena
 Horhe Garsija — Hugo "Hērlijs" Rejess
 Džošs Holovejs — Džeimss "Sojers" Fords
 Navīns Endrūss — Saīds Džara
 Daniels Dejs Kims — Dzins Kvons
 Jundžina Kima — Sun Kvona

 Terijs O'Kvīns — Džons Loks
 Herolds Perino — Maikls Dosons
 Megija Greisa — Šenona Rezerforda
 Īens Somerholders — Būns Karlails
 Dominiks Monahans — Čārlijs Peiss
 Emīlija de Ravina — Klēra Litltone

 Otrā plāna varoņi 
 Dastins Vačmens — Skots Džeksons
 Kristians Boumens — Stīvs Dženkinss
 Viljams Meipoters — Ītans Roms
 Niks Džeimsons — Ričards Malkins
 Keirs O'Donels — Tomass
 Barijs Vitfilds — Erls Slavits

 Ārējās saites 

Kategorija:Pazudušie